כפר הנופש הראשון בו התארחנו נמצא על רכס הסליברג (Hasliberg) בלב האלפים הברניים של מרכז שוויץ. אני מודה, 8 שנים אני מטיילת בשוויץ, אבל משום מה הפנינה הזו חמקה לי מהרדאר. כנראה שהייתי צריכה לעשות שני ילדים כדי להיות יותר ממוקדת בחיפוש.
נחתנו ב- 19:30 בשדה התעופה של ציריך וישר שמנו פעמינו לסניף מיגרוס (Migros) הקרוב, כדי להצטייד במצרכים לדירה שלנו בכפר הנופש. נסיעה של כשעה ורבע והגענו כשכולם כבר ישנים לכפר הנופש ליד העיירה מיירינגן (Meiringen). מאיה, מנהלת המקום המקסימה, קיבלה את פנינו בשמחה והבטיחה הסבר מדוייק למחרת בבוקר. נכנסו לדירה וישר הרגשנו בבית. המקום פשוט מקסים – עיצוב שוויצרי (הרבה עץ), מרווח ונעים. בחדר השינה של ההורים חיכה לול עם משטח החתלה. הדירה כולה כאילו נוצרה עבור הילדים – מדהים לראות איך השוויצרים חושבים על כל פרט, כדי להקל ולגרום לכם לשכוח מכל העיניינים הטכנים שצריך לדאוג להם עם ילדים. בדירה יש מטבח עם כל כלי המטבח האפשריים (חוץ ממיקרו – השוויצרים לא מאמינים בחימום במיקרו) ושולחן אוכל, שלידו שולחן לקטנטנים. מיטות ילדים עם מגן, כסא לתינוק, מנשא לתינוק (מקצועי, כזה שאפשר לטייל איתו כל היום) ואפילו עמדת קולבים נמוכה עבור הקטנים. במקום יש עגלות לשימוש חופשי (אפילו לתאומים...).
התעוררנו לבוקר קסום במיוחד. פתחנו את דלת המרפסת ( לכל הדירות יש מרפסות שפונות לחזית הכפר ולגינה המרכזית) וראינו את כל הכפר המקסים. ממש מתחת לדירה שלנו שביל צר, המוביל לפלג נחל מקסים בו שוחים דגים, ממולנו גן שעשועים. יש גם מגרש כדורגל וכדורסל, מגרש מכוניות ואופנועים לקטנטנים, בריכת שחיה מקורה ואגם קטן שניתן לשחות בו, ספא עם מגוון טיפולים מפנקים, בית קפה ועוד. אבל גולת הכותרת היא מועדון ילדים מקסים - 3 קומות של אולמות משחקים לכל הגילאים. התינוק היה בגן עדן והגדול הלך ישר לחדר עם המשאיות והמכוניות – מבחינתו היה נשאר שם כל השבוע.
למחרת יצאנו לטיול על רכס הסליברג, והתחלנו, איך לא... עם מסלול הגמדים (Muggestutz the Hasli Dwarf). רכבל ממש מקצה העיירה, מתחת לכפר הנופש, הוביל אותנו לפסגה מקסימה, ומשם ברגל לרכבל הבא – הליכה קלה ופשוטה. בתי גמדים ותצפיות לנוף המקסים העשירו את החוויה. אפשר בכיף לבלות באזור הקרוב שבוע – כל יום טיול קליל באזור, ואחר הצהריים ההורים עם ספר וכוס קפה במרפסת והילדים משתוללים למטה.
כפר הנופש הסליברג – מה עוד עושים כאן?
בכפר הנופש הסליברג (Feriendorf Hasliberg) יש 5 בתים בסגנון שאלה (Chalet) - בקתה כפרית מעץ, המאופיינת בגג רעפים בסגנון אלפיני, עם 70 דירות המיועדות למשפחות. דירות עם 1-5 חדרי שינה, סלון, פינת ישיבה, מטבח מאובזר, שירותים, מקלחת, ומרפסת עם פינת ישיבה מרווחת. רכס הסליברג, בו ממוקם כפר הנופש, מציע עלייה ברכבלים לשלוש פסגות, מהן ניתן לצאת לטיולים רגליים.
קניון ארה (Aareschlucht) – קניון צר בו צועדים על שבילי עץ תלויים, בעוד המים שוצפים למרגלותיכם.
מפלי רייכנבאך (Reichenbachfall) – המפלים הגבוהים ביותר בשוויץ, בהם נפל אל מותו (הדימיוני) שרלוק הולמס.
מוזאון שרלוק הולמס בעיירה מיירינגן - מחבר ספרי שרלוק הולמס, ארתור קונן דויל, נהג לנפוש בעיירה ולצפות במפלי רייכנבאך, שהעניקו לו את ההשראה להמית את גיבורו דווקא כאן.
המוזיאון הפתוח באלנברג (Freilichtmuseum Ballenberg) - בתים עתיקים המשמרים את אורח החיים בשוויץ, מגוון פעילויות לכל המשפחה ותחנות המציגות מלאכות מסורתיות.
אגם בריינץ (Brienz) - ניתן לשכור סירות פדלים או לשחות במימי האגם (הקרירים).
רכבת בריינץ רותורן (Brienz Rothorn Bahn) עולה אל פסגת רותורן, ממנה אפשר לצאת למסלולי טיול רגליים. מתחנת הביניים Planalp אפשר לטפס רגלית לפסגה או לרדת אליה מהפסגה.
מפלי טרימלבך (Trummelbach Falle) - מפלים ספיראליים הזורמים בעוצמה אדירה בתצורות הסלע שחצבו.
פסגת יוגנפראו (Jungfrau) - הפסגה הגבוהה ביותר במרכז שוויץ, שניתן להגיע קרוב אליה בעזרת שלוש רכבות.
אל כפר הנופש וילדהאוס (Feriendorf Wildhaus), הנמצא במזרח שוויץ, הגענו בפסח ומצאנו מקום קסום בנוף עוצר נשימה, בין שני רכסי הרים מהיפים ביותר של שוויץ. כפר הנופש נמצא במזרח שווייץ, באזור המכונה היידילנד (Heidiland). בהרים האלו ממש "נולדה" היידי בת ההרים במוחה של הסופרת יוהנה ספירי, שהגיעה לכאן לנפוש כל שנה.
וילדהאוס (Wildhaus) היא עיירה קטנה – פחות מוכרת למטייל הישראלי. יותם רגב, מדריך טיולים לשוויץ שעובד איתי כבר הרבה שנים, אמר לי לפני שנים אחדות : "אני חייב להראות לך פנינה שוויצרית אמיתית". אם חייבים נוסעים. עלינו על מטוס, נחתנו ונסענו ישר לאזור. מה אומר? אכן פנינה אמיתית!
וילדהאוס נמצאת בלב אזור טוגנבורג (Toggenburg) – אזור היסטורי השייך לקנטון סנט גאלן, פנינה אמיתית שעוד לא "התקלקלה" מתיירים. יש כאן טבע עוצר נשימה, מפלים, רכבלים והמון מסלולי הליכה ואופניים.
לכפר הנופש ולידהאוס יש קונספט – קרקס. זה אומר שכל יום אחר הצהריים יש חוג לילדים (בגרמנית אמנם, אבל ילדים מבינים הכל כשאומרים להם לקפוץ ולהשתולל) באוהל קרקס ענק. פעם בשבוע יש במקום הופעת קרקס של הצוות.
בגלל הגובה בו נמצא כפר הנופש – למעלה מ- 1,000 מטר - מומלץ לבוא לכאן ביולי- אוגוסט וליהנות ממזג אוויר קריר ונעים. הדירות המאובזרות בנויות על צלע ההר (ראו הוזהרתם, צריך לטפס ברגל) ולכולן נוף עוצר נשימה. דווקא בגלל שהמקום לא בנוי ממש כמתחם, הוא מתאים גם לזוגות שרוצים דירת נופש במחיר סביר או למשפחות עם ילדים גדולים, שהמתקנים במקום פחות מעניינים אותם אבל הם אוהבים לטייל בטבע.
בכפר 7 בתים בסגנון אלפיני, שבהם 54 דירות המתאימות למשפחות. בכל דירה 1-3 חדרי שינה, סלון, פינת ישיבה, מטבח מאובזר, שירותים ומקלחת, ומרפסת עם פינת ישיבה מרווחת. בכפר הנופש יש בריכת שחיה מקורה ובריכה לקטנטנים, מועדון לילדים עם משחקיה ופעילויות שונות.
כפר הנופש וילדהאוס – מה עוד עושים כאן?
פארק המים אלפאמארה (Alpamare) - פארק המים המקורה הגדול ביותר באירופה, עם אטרקציות לכל הגילאים.
אגם קונסטנץ (Konstanz) – סביב האגם מסלולי הליכה, מסלולי אופניים, רכיבה על סוסים, שייט, מיני גולף ועוד.
מפעל השוקולד מייסטרני (Maestrani) - ניתן לצפות בהכנת השוקולד ולזכות בטעימות.
המחלבה של אפנצל (Appenzeller Schaukaserei) - מחלבה מודרנית בה ניתן לצפות בהכנת הגבינה המפורסמת של קנטון אפנצל - גבינת אפנצלר, ולטעום מאכלי גבינות במסעדה הצמודה. את תהליך הכנת הגבינה המסורתי, שהיה נהוג בעבר ועדיין נהוג בחלק מבקתות ההרים, ניתן לראות במוזיאון הפולקלור הסמוך.
כפר הנופש השלישי עליו אני רוצה לספר לכם, נמצא בקנטון טיצ'ינו שבדרום שוויץ, הקנטון דובר האיטלקית שעל גבול איטליה. כפר הנופש אלבונאגו (Feriendorf Albonago) שוכן בפאתי העיר לוגאנו (3 ק"מ מהמרכז), למרגלות מונטה ברה (Monte Brè), במיקום מקסים הצופה על אגם לוגאנו. אזור זה נחשב ל"חם" ביותר בשוויץ, ולכן ניתן לנפוש כאן גם בעונות המעבר.
בכפר 43 בתים, כולם וילות פרטיות עם 2-5 חדרי שינה, מטבח מאובזר, שירותים ומקלחת, ומרפסת עם גינה. מתחם כפר הנופש מציע בריכת שחיה חיצונית, המשקיפה על אגם לוגאנו, מועדון לילדים עם משחקים ופעילויות, מסלולי גולף, אופניים ועוד.
כפר הנופש אלבונאגו - מה עושים כאן?
אגם לוגאנו משותף לשוויץ ואיטליה השכנה, והוא מוקף גבעות מוריקות. מומלץ לצאת לשייט על האגם מחופי העיר לוגאנו ולחלוף על פני עיירות דייגים יפהפיות ושלוות. ניתן להעפיל לפסגת מונטה ברה (Monte Brè), שמפסגתו נוף נפלא של האזור, ולטייל אל הכפר ברֵה (Brè), ששמר על סגנון בנייה מסורתי. באזור יש עוד כמה "מונטה" (הרים) אליהם כדאי להעפיל ברכבלים או רכבות הרים, אבל למשפחות עם ילדים מונטה טאמרו (Monte Tamaro) הוא המוצלח מכולם, עם פארק חבלים ומגלשות הרים.
מדרום לאגם לוגאנו נמצא פארק שוויץ המיניאטורית - סוויס-מיניאטור (Swissminiatur) – שוויץ כולה ממוזערת על פני 14 דונם. הספינות, הרכבות והרכבלים שאינם נחים לרגע, הם חגיגה לילדים ומבוגרים כאחד.
דרכים רבות יש לטייל בשוויץ, מדינה שהיכן שלא תזרוק בה אבן תמצא נופים משכרים ושפע של פעילויות בחיק הטבע. אם רוצים לשלב טיול ונופש יחדיו – כפרי הנופש הם אפשרות אידאלית לשלב בין השניים, במינון המתאים לכם.
אני עם ילדיי הקטנים מטיילת רק כך.